Лэскэн и жыг хадэхэм заубгъу
КъБР-м и Правительствэм и УнафэщIым и къуэдзэ — мэкъумэш хозяйствэмкIэ министр Говоров Сергей, Лэскэн муниципальнэ районым и щIыналъэ администрацэм и Iэтащхьэ АфIэунэ Аслъэн, щIыналъэ администрацэм мэкъумэш хозяйствэмкIэ, промышленностымкIэ, сатумкIэ и управленэм и унафэщI Сэбаншы Аскэрбий, Анзорей, Урыху къуажэхэм я Iэтащхьэхэу Алътуд Зауррэ Гугъуэтыж Муратрэ щэкIуэгъуэм и 7-м ядэлэжьащ а къуажитIым пхъэщхьэмыщхьэ хадэхэр щыхэзысахэм.
Говоров Сергей цIыхухэм щепсалъэм къыхигъэщхьэхукIащ Къэбэрдей-Балъкъэр Республикэм и экономикэм зегъэужьынымкIэ мэкъумэш хозяйствэм мыхьэнэ хэха зэриIэр. Иужьрей илъэс зыщыплIым республикэм и жыг хадэхэр нэрылъагъуу нэхъыбэ хъуащ икIи абыхэм гектар мин 13,8-рэ яубыд. Абыхэм ящыщу гектар мини 4,2-р пасэу къызыпыкIэ къэкIыгъэхэрщ, икIи а бжыгъэр мы гъэм нэхъри нэхъыбэ хъунущ. Апхуэдэу мы IэнатIэм зегъэужьынымкIэ мыхьэнэшхуэ иIэщ иджырей технологиехэм тету къагъэсэбэп хъумапIэщIэхэр зэраухуэм.
Жыг хадэщIэ щыхасэ мэкъумэшыщIэ-фермер хозяйствэу Анзорей къуажэм щыIэм и унафэщI Мэчанэ Заур жиIащ мыр лэжьыгъэ тыншу зэрыщымытыр. Жыг цIыкIухэр нэхъыфI дыдэхэм ящыщу къыхахами, абыхэм узхэр къемыуэлIэн, хьэпIацIэм ямышхын папщIэ зыхуей хуэзэу зе-хьэн икIи агротехникэм къигъэув лэжьыгъэ псори ещIэкIын хуейщ. Апхуэдэу жыгхэм псы щIэгъэлъэдэн, удзыжьхэр гъэкIуэдын, зыхуэфащэ щхъухьхэр къэгъэсэбэпын зэрыхуейр зыщыбгъэгъупщэ хъунукъым.
Ауэ псори зэхьэлIэжар хадэщIэр арщи, абы гектари 100 иIыгъынущ. ЖыгыщIэхэр щIым нэхъ езэгъыну, къапыкIэ мыIэрысэ-хэр нэхъыбэрэ щылъыну къыхах. Абыхэм къадэкIуэу жыгхэм ящыщу зы Iыхьэ гуэри гъэмахуэм, бжьыхьэм хъухэм ящыщу хасэнущ икIи хозяйствэм и жыг хадэхэр гектар 200-м нагъэсынущ.
Урыху къуажэм щыщ фермер Жэмбей Анатолий иIыгъ щIыхэм ящыщу гектар 30-м «Голден», «Флорина», «Модий» мыIэрысэ лIэужьыгъуэхэр хисащ. Апхуэдэу къыпцIэ жыгхэр гектари 10-м щигъэкIыну и мурадщ.
Лэскэн муниципальнэ районым и щIыналъэ администрацэм и Iэтащхьэ АфIэунэ Аслъэн жыг хадэхэщIэхэр хэсэныр зи жэрдэмхэм фIыщIэ яхуищIащ апхуэдэ Iуэху щхьэпэм папщIэ икIи зыпэрыува IэнатIэм хъер къыпахыну, ар зэкIэлъагъэкIуэфыну ехъуэхъуащ.
Лэскэн муниципальнэ районым и щIыналъэ администрацэм и
пресс-IуэхущIапIэ.
